My oupa Klaas en my ouma Nettie (brons) - INK - INK My oupa Klaas en my ouma Nettie (brons) - INK
Titel: My oupa Klaas en my ouma Nettie (brons)
Datum gepubliseer: 16 April 2019 Aantal woorde: 216 178 Kere gelees ♥4
My oupa Klaas
is aljimmer aan’t timmer in die agterplaas.
My ouma Nettie
weetie hoe sy dit met hom hettie.
“Hy hamer en hy saag
en hy skuur en hy skaaf,
maar hy kom net nooit klaar nie;
dan praat ons nie eers
van hoe hy opgaar nie.
“Dan kom hy die huis in met sy stowwerige hoed
en los die ding net daar op die tafel;
en as ek hom daaroor aanpraat,
dan word daar geredekawel.
“Roep ek hom vir ete, is hy skielik soek –
sit op die tôilet met soduko en ‘n boek.
Hy’t my seker nie gehoor nie, hy’s mos doof.
Dié dat ek so hard skree
anders moet ek allie pad loop.
“En snórk! Kan hy vir jou snork, my kind!
Hy saag in die dag en hy saag in die nag.
Ek pomp hom sydelings met elke dawerende slag.
As ek gelukkig is, draai hy om
en snork terstond wederom.”
My oupa Klaas in die agterplaas
het elke woord gehoor
Hy skud sy kop, verskuif sy pyp
en sê: “Sy soek net skoor.”
My oupa Klaas en my ouma Nettie –
ek weetie hoe ek dit met hulle hettie.
Maar oor een ding is ek nie gekwel:
met hulle huwelik is dit welgesteld!